The Prodigy
The Prodigy — ინგლისური ელექტრონული ჯგუფი, ჩამოყალიბებული ლიამ ჰაულეტის მიერ 1990 წელს. მისი ამჟამინდელი წევრები არიან ლიამ ჰაულეტი (კლავიშისტი, სიმღერების ავტორი), კით ფლინტი (მოცეკვავე, ვოკალისტი), ლეო კრებტრი (დასარტყმელი საკრავები), რობ ჰოლიდეი (წამყვანი გიტარა) და მაქსიმი (MC, ვოკალისტი). ლიროი თორნჰილი (მოცეკვავე, კლავიშისტი) ჯგუფში 1990-2000 წლებში მონაწილეობდა, ისევე, როგორც ქალი-მოცეკვავე შარკი, რომელმაც ჯგუფი ადრეულ პერიოდში დატოვა. ისევე, როგორც The Chemical Brothers, Fatboy Slim და სხვები, The Prodigy ითვლება ბიგ-ბიტის პიონერად, რომელმაც 1990-იან და 2000-იან წლებში მეინსტრიმულ წარმატებას მიაღწია. მსოფლიოში გაყიდულია მისი 25 მილიონზე მეტი ჩანაწერი. კარიერის განმავლობაში ჯგუფს მიღებული აქვს მრავალი მუსიკალური ჯილდო, მათ შორის - ორი Brit საუკეთესო საცეკვაო შემსრულებლისთვის (ორჯერ), MTV-ის მუსიკალური ვიდეოების სამი ჯილდო, ორი Kerrang!, ხუთი MTV ევროპის მუსიკალური ჯილდო. იგი აგრეთვე ორჯერ იქნა ნომინირებული გრემის ჯილდოზე. ჯგუფის მუსიკალური განვითარება დაიწყო რეივის, ჰარდკორ-ტექნოს, ელექტრონული ინდუსტრიული მუსიკის, ჯანგლის და ბრეიკბიტის აღრევით, რასაც მოგვიანებით ელექტრონული როკი და პანკური ვოკალური ელემენტები დაემატა. The Prodigy პირველად ანდერგრაუნდულ რეივ-სცენაზე 1990-იანების დასაწყისში გამოჩნდა და იმ დროიდან მოყოლებული, მიაღწია წარმატებას და მსოფლიო აღიარებას. მათ აგრეთვე უწოდებდნენ „ალტერნატიული მასების მთავარ საცეკვაო შემსრულებლებს“, ისევე, როგორც „რეივის ნათლიებს“.